Lastbilerne ved Aalborg Kommunes entreprenørenhed bliver onsdag læsset med salt, og nogle er også allerede ude og køre på vejene. I de kommende dage kan der blive endnu mere brug for salt på de nordjyske veje, der er nemlig udsigt til hvid jul i Nordjylland. Ifølge TV 2-vejret kan der falde to centimeter sne juleaften, og med friske erindringer om sne-kaosset 1. december, der gav store trafikale problemer, kan der hos nogle være anledning til bekymring for, om det overhovedet bliver muligt at komme sikkert rundt i juledagene. - Sidste gang var der mange sammenfald, der spillede ind og gjorde, at det var svære veje at køre på. Ualmindeligt mange billister havde ikke vinterdæk på, og vejret med henholdsvis frost og tøvejr gjorde, at der lagde sig et lag fastkørt is, siger Nils Sloth, der er afdelingsleder hos Aalborg Kommunes entreprenørenhed. Ekstra forberedt Denne gang har snerydningsmandskabet forberedt sig ekstra godt, fordi sneen risikerer at komme midt i juleferien. Derfor har de fået ekstra meget salt på lager. Men på trods af de gode forberedelser har der forud for julen vist sig ekstra, uforudsete udfordringer. - Vi kæmper også mod corona her hos os. Så sent som i går, havde vi to, der var ramt, siger Niels Sloth. Men vagtplanen for juledagene er nu på plads, for det kan være svært at kalde ekstra mandskab ind i juleferien. Der er dog én ting, som nordjyderne selv kan gøre, hvis de vil være godt kørende i sneen.

Opsummering:
Julen nærmer sig, men det gør et snevejr over Nordjylland med stor sandsynlighed også. Sidst der var sne i det nordjyske, skabte det store udfordringer.